b'\n_START_ARTICLE_\nBaneheia-saken\n_START_SECTION_\nBakgrunn\n_START_PARAGRAPH_\nStine Sofie bodde i Grimstad og Lena bodde i en annen bydel i Kristiansand. Da drapet skjedde, var begge p\xc3\xa5 bes\xc3\xb8k hos sine fedre som bodde i samme hus p\xc3\xa5 Grim, rett nord for Kristiansand sentrum. Denne dagen gikk de for \xc3\xa5 bade i det popul\xc3\xa6re friluftsomr\xc3\xa5det Baneheia. Jentene ble sist observert badende i 3. Stampe klokken 18.50._NEWLINE_Etter at de ikke kom tilbake, ble det satt i gang full etters\xc3\xb8kning etter jentene. Etter omfattende s\xc3\xb8k ble likene av jentene funnet s\xc3\xb8ndag 21. mai 2000 klokken 20.37. De l\xc3\xa5 skjult i en fjellsprekk, et stykke vest for tjernet, og var dekket under en del granbar. Begge ble funnet med hendene l\xc3\xa5st p\xc3\xa5 ryggen. \xc3\x85stedet var ryddet._NEWLINE_13. september 2000 ble Viggo Kristiansen og Jan Helge Andersen p\xc3\xa5grepet og arrestert, siktet for \xc3\xa5 ha beg\xc3\xa5tt ugjerningene. Begge bodde like ved Baneheia._NEWLINE_Kristiansen nektet enhver befatning med saken. Andersen tilstod etter at han ble forelagt  DNA-bevis som knyttet ham til saken, men la all skyld p\xc3\xa5 Kristiansen. Andersens forklaring var at han og Kristiansen lokket jentene opp i et skogholt for \xc3\xa5 se p\xc3\xa5 kattunger. Der truet de sm\xc3\xa5jentene til \xc3\xa5 kle av seg, voldtok dem og drepte dem med kniv, f\xc3\xb8r de skjulte likene. Andersens forklaring om at Kristiansen var den dominerende kraft bak utf\xc3\xb8relsen av forbrytelsen ble lagt til grunn i dommen._NEWLINE_I 2002 ble Kristiansen d\xc3\xb8mt til 21 \xc3\xa5rs forvaring med 10 \xc3\xa5rs minstetid og Andersen til 19 \xc3\xa5rs fengsel. Begge anket straffeutm\xc3\xa5lingen til H\xc3\xb8yesterett, som avviste Kristiansens anke og forkastet Andersens anke. Andersens anke er gjengitt i Rt. 2002 s. 993. De to ble ogs\xc3\xa5 d\xc3\xb8mt til \xc3\xa5 betale 1,7 millioner kroner i oppreisning og erstatning til avd\xc3\xb8des foreldre (RG 2002 s. 751).\n_START_SECTION_\nKrav om gjenopptakelse\n_START_PARAGRAPH_\nMens Andersen ble felt av tekniske bevis, har ikke p\xc3\xa5talemyndigheten hatt noen tekniske bevis som knytter Viggo Kristiansen til saken. Kristiansen selv sa at han ikke var involvert i drapene. Basert p\xc3\xa5 Andersens forklaring ble imidlertid Kristiansen d\xc3\xb8mt for \xc3\xa5 ha drept begge jentene og fikk en straff p\xc3\xa5 21 \xc3\xa5rs forvaring. _NEWLINE_Kristiansen har flere ganger fors\xc3\xb8kt \xc3\xa5 f\xc3\xa5 saken gjenopptatt, f\xc3\xb8rste gang i 2008. Siden har han begj\xc3\xa6rt saken gjenopptatt seks ganger, senest i 2017. Gjenopptakelseskommisjonen har avvist samtlige begj\xc3\xa6ringer, men skal vurdere saken p\xc3\xa5 nytt i l\xc3\xb8pet av 2019. _NEWLINE_I boken Drapene i Baneheia. To historier. \xc3\x89n sannhet hevdet forfatter og journalist Bj\xc3\xb8rn Olav Jahr at Kristiansen var uskyldig og utsatt for et justismord. P\xc3\xa5standen vekket sterke reaksjoner. Jan Helge Andersen avviste ogs\xc3\xa5 p\xc3\xa5standene og nektet for at han hadde drepte jentene alene.\n_START_SECTION_\nAnnet\n_START_PARAGRAPH_\nAda Sofie Austegard, mor til Stine Sofie S\xc3\xb8rstr\xc3\xb8nen, opprettet Stine Sofies Stiftelse som f\xc3\xb8lge av drapene._NEWLINE_Saken har f\xc3\xa5tt bred medieomtale i Norge siden 2000, og i 2018 ble det kjent at flere medier vurderte \xc3\xa5 lage sannkrim-dokumentarer om saken. Aftenposten vurderte en podkast med Svein Tore Bergestuen, mens forfatter Bj\xc3\xb8rn Olav Jahr hadde planer om en dokumentarserie om drapene. Prosjektene ble imidlertid lagt p\xc3\xa5 is samme \xc3\xa5r. De p\xc3\xa5r\xc3\xb8rende til de drepte jentene har kritisert planene og uttalte at saken har g\xc3\xa5tt fra \xc3\xa5 v\xc3\xa6re en \xc2\xabtragedie til \xc3\xa5 bli underholdning\xc2\xbb.'